ආසියානු සත් සාමාජික රගර් තරග බිමට නවක තරු බිහිවන විශිෂ්ටතම තරගාවලිය ලෙස සැලකෙන කාල්ටන් සුපර් සෙවන්ස් ජාත්‍යන්තර රගර් තරගාවලියේ දෙවැනි අදියර අද (15) සහ හෙට (16) කොළඹ තුරඟ තරග පිටියේ දී දිවාරාත්‍රී තරගාවලියක් ලෙස පැවැත්වේ.ජවයෙන් හා උද්යෝගයෙන් පිරුණු සති අන්තයක උණුසුම ක්‍රීඩාලෝලීන්ට ලබාදෙන මේ තරගාවලියට මෙරට සියලු පළාත් නියෝජනය වන පරිදි කණ්ඩායම් 10ක් තරගවදින අතර ඒ සෑම පිලකටම ප්‍රබල විදෙස් ක්‍රීඩකයන් එක්වී සිටින බැවින් දැඩි තරගකාරී මුහුණුවරක් ගෙන ඇත.මෙහි පළමු අදියර ලෙස පසුගිය සති අන්තයේ කොග්ගල නිදහස් වෙළෙඳ කලාපීය ක්‍රීඩාංගණයේ පැවැති තරගාවලියේ ශූරතාව දිනූ ලුතිනන් යෝෂිත රාජපක්ෂගේ නායකත්වයෙන් යුතු වෙස්ටර්න් වොරියර්ස් කණ්ඩායම සමස්ත ශූරතාව සඳහා ඉදිරියෙන්ම පසුවන අතර අනුශූරතාව දිනූ ශ්‍රිනාත් සූරියබණ්ඩාරගේ නායකත්වයෙන් යුතු සදර්න් ෂාක්ස් ද, කොග්ගල තරගාවලියේ තුන්වැනි ස්ථානය දිනූ රෝහිත රාජපක්ෂගේ නායකත්වයෙන් යුතු සෙන්ට්‍රල් කිංග්ස් ද, සිවුවැනි තැනට පත් ශෙහාන් පතිරණගේ නායකත්වයෙන් යුතු ඌව වයිපර්ස් පිල ද සමස්ත තරගාවලියේ ශූරතාව සඳහා වෙස්ටර්න් වොරියර්ස් කණ්ඩායමට ප්‍රබල සටනක් දෙනු ඇත.වසරකට වරක් දේශීය රගර් පිටිය උණුසුම් කරවන කාල්ටන් සුපර් සෙවන්ස් තරගාවලිය තාරුණ්‍යයට හෙටක් සංවිධානයේ සභාපති, පාර්ලිමේන්තු මන්ත්‍රී නාමල් රාජපක්ෂ මහතාගේ සංකල්පයකට අනුව මීට වසර හයකට පෙර ආරම්භ වූයේ දශක ගණනාවක් පුරා කොළඹ හා මහනුවර වැනි නගරවලට පමණක් සීමාවී තිබූ රගර් ක්‍රීඩාව ගමට ගෙනයාමේ අරමුණින් යුතුවය.දස්කම් සපිරි ග්‍රාමීය මට්ටමේ යොවුන් ක්‍රීඩකයන් ජාතික රගර් සංචිතවලට ඇතුලත් කරගැනීමත්, ඒ හරහා ජාත්‍යන්තර රගර් පිටිය ජයගැනීමත් මෙහි තවත් අරමුණකි.